ระเบียบ ก.บ.ศป. ว่าด้วยเสื้อเกราะป้องกันกระสุนหรือป้องกันสะเก็ดระเบิด พ.ศ. 2561
ระเบียบ ก.บ.ศป.
ว่าด้วยเสื้อเกราะป้องกันกระสุนหรือป้องกันสะเก็ดระเบิด
พ.ศ. ๒๕๖๑
 

โดยที่สำนักงานศาลปกครองมีความจำเป็นต้องจัดให้มีเสื้อเกราะซึ่งเป็นยุทธภัณฑ์ตามพระราชบัญญัติควบคุมยุทธภัณฑ์
พ.ศ. ๒๕๓๐ เพื่อใช้ป้องกันชีวิตและทรัพย์สินของบุคลากรในศาลปกครองและสำนักงานศาลปกครอง จึงเห็นสมควรกำหนดหลักเกณฑ์การกำกับดูแลการใช้
การเก็บรักษาเสื้อเกราะป้องกันกระสุนหรือป้องกันสะเก็ดระเบิด

อาศัยอำนาจตามความในมาตรา
๔๑/๘ (๑) และ (๖) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.
๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๙) พ.ศ. ๒๕๖๐ ก.บ.ศป. จึงออกระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบ
ก.บ.ศป. ว่าด้วยเสื้อเกราะป้องกันกระสุนหรือป้องกันสะเก็ดระเบิด พ.ศ. ๒๕๖๑

ข้อ
๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในระเบียบนี้
เสื้อเกราะ หมายความว่า
เสื้อเกราะป้องกันกระสุนหรือป้องกันสะเก็ดระเบิดที่สำนักงานศาลปกครองได้รับอนุญาตให้มีและใช้ตามกฎหมาย
เลขาธิการ หมายความว่า เลขาธิการสำนักงานศาลปกครอง
ผู้อนุญาต หมายความว่า อธิบดีศาลปกครองชั้นต้น
หรือเลขาธิการ หรือบุคคลที่อธิบดีศาลปกครองชั้นต้นหรือเลขาธิการมอบหมาย
ผู้รับอนุญาต หมายความว่า
ผู้ที่ได้รับอนุญาตให้ครอบครองและให้ใช้เสื้อเกราะ
นายทะเบียน หมายความว่า ผู้อำนวยการสำนักบริหารทรัพย์สิน
หรือผู้อำนวยการสำนักงานศาลปกครองในภูมิภาค หรือบุคคลที่ได้รับมอบหมายจากผู้อำนวยการสำนักบริหารทรัพย์สินหรือผู้อำนวยการสำนักงานศาลปกครองในภูมิภาคให้ปฏิบัติหน้าที่ควบคุมดูแล
การใช้ การเก็บรักษาเสื้อเกราะตามระเบียบนี้

ข้อ
๔ ให้อธิบดีศาลปกครองชั้นต้น
หรือเลขาธิการที่ได้รับการจัดสรรเสื้อเกราะดำเนินการให้มีการกำกับดูแล การใช้
และการเก็บรักษาเสื้อเกราะอย่างเหมาะสมและปลอดภัย

ข้อ
๕ ผู้ขออนุญาตใช้เสื้อเกราะต้องเป็นข้าราชการศาลปกครอง
พนักงานราชการศาลปกครอง ลูกจ้างประจำ และลูกจ้างชั่วคราวของสำนักงานศาลปกครองและมีความจำเป็นต้องใช้เสื้อเกราะเพื่อป้องกันอันตราย
โดยจะต้องยื่นคำขอ (แบบ ส. ๑) พร้อมแสดงเหตุผลความจำเป็นในการขอใช้ต่อผู้บังคับบัญชาตามลำดับจนถึงผู้อนุญาต
ในกรณีมีเหตุจำเป็นเร่งด่วนจนไม่สามารถปฏิบัติตามวรรคหนึ่งได้
ผู้ขออนุญาตใช้เสื้อเกราะอาจขอใช้เสื้อเกราะต่อผู้อนุญาตได้โดยตรง และเมื่อได้รับอนุญาตแล้ว
ให้ผู้รับอนุญาตทำหลักฐานการขอใช้ (แบบ ส. ๒) เสนอผู้อนุญาตทราบในทันทีที่สามารถดำเนินการได้

ข้อ
๖ ผู้อนุญาตอาจอนุญาตให้บุคคลใดใช้เสื้อเกราะได้เมื่อมีเหตุอันสมควร
โดยให้แจ้งนายทะเบียนทราบเพื่อดำเนินการต่อไป

ข้อ
๗ การอนุญาตให้ใช้เสื้อเกราะตามระเบียบนี้
ให้ผู้อนุญาตกำหนดเงื่อนไขและพื้นที่การใช้เสื้อเกราะตามที่กำหนดโดยกฎหมาย ระเบียบ
ประกาศ นโยบายของทางราชการ หรือตามที่เห็นสมควร

ข้อ
๘ ผู้รับอนุญาตมีหน้าที่ดังนี้
(๑) ใช้เสื้อเกราะด้วยตนเอง เว้นแต่ในกรณีมีความจำเป็นอาจให้สามี ภริยา
บุตร และญาติของผู้รับอนุญาตใช้ได้
(๒) ดูแลรักษาเสื้อเกราะด้วยความระมัดระวังและปฏิบัติตามคำแนะนำการใช้และบำรุงรักษาเสื้อเกราะอย่างเคร่งครัด
(๓)
รายงานเป็นหนังสือต่อนายทะเบียนในทันทีที่พบว่าเสื้อเกราะเสื่อมสภาพ สูญหาย บุบสลาย
หรือถูกยึดโดยเจ้าพนักงาน
(๔) นำส่งเสื้อเกราะคืนนายทะเบียนภายในเวลาตามที่ได้รับอนุญาต
หรือเมื่อผู้อนุญาตมีคำสั่งให้ส่งคืน

ข้อ
๙ ห้ามมิให้ผู้รับอนุญาตทาการทดสอบประสิทธิภาพเสื้อเกราะทุกกรณี

ข้อ
๑๐ นายทะเบียนมีหน้าที่ดังนี้.
(๑) จัดระบบการควบคุม โดยลงทะเบียนครุภัณฑ์และเก็บรักษาเสื้อเกราะ จัดทำบัญชีรับจ่ายและควบคุมการเบิกจ่ายให้เป็นไปตามระเบียบที่เกี่ยวกับการพัสดุ
(๒) ตรวจนับจำนวนและสภาพเสื้อเกราะอย่างน้อยปีละหนึ่งครั้ง
หากพบว่าเสื้อเกราะมีความผิดปกติหรือสูญหาย ให้รายงาน (แบบ ส. ๓)
ต่อผู้อนุญาตในทันที
(๓) เรียกคืนเสื้อเกราะตามระเบียบนี้ แล้วรายงานต่อเลขาธิการเพื่อพิจารณา
(๔) เมื่อปรากฏว่าผู้รับอนุญาตฝ่าฝืนหรือไม่ปฏิบัติตามข้อ ๘ หรือข้อ ๙
ให้รายงานและเสนอความเห็นต่อผู้อนุญาต เพื่อพิจารณาเพิกถอนการอนุญาต
(๕) ปฏิบัติการอื่นใดตามที่ผู้อนุญาตเห็นสมควร

ข้อ
๑๑ การเรียกคืนหรือส่งคืนเสื้อเกราะให้ปฏิบัติดังนี้
(๑) เมื่อผู้รับอนุญาตเสียชีวิต
ให้นายทะเบียนเรียกคืนภายในสิบวันนับแต่ทราบ
(๒) เมื่อเสื้อเกราะเสื่อมสภาพหรือหมดอายุการใช้งาน
ให้นายทะเบียนเรียกคืนภายในสิบวันนับแต่ทราบ หากความปรากฏแก่ผู้รับอนุญาต
ให้ผู้รับอนุญาตส่งคืนเสื้อเกราะต่อนายทะเบียนโดยเร็ว
(๓) เมื่อผู้รับอนุญาตย้ายหรือพ้นสภาพการเป็นข้าราชการศาลปกครอง
พนักงานราชการศาลปกครอง ลูกจ้างประจำ หรือลูกจ้างชั่วคราวของสำนักงานศาลปกครอง
ให้ผู้นั้นส่งคืนเสื้อเกราะต่อนายทะเบียนทันที
(๔) เมื่อหมดความจำเป็นที่ต้องใช้เสื้อเกราะ ให้ผู้รับอนุญาตส่งคืนเสื้อเกราะโดยเร็วและให้นายทะเบียนตรวจสภาพและบันทึก
(แบบ ส. ๔) ไว้เป็นหลักฐาน
กรณีตาม (๑ ) ถึง (๔ )
หากผู้ครอบครองเสื้อเกราะไม่ส่งคืนไม่ว่าด้วยเหตุใด ๆ ให้นายทะเบียนรีบแจ้งให้ผู้บังคับบัญชาของผู้รับอนุญาตทราบ
เพื่อสั่งการต่อไปโดยเร็ว

ข้อ
๑๒ ให้เลขาธิการเป็นผู้รักษาการตามระเบียบนี้
และให้มีอำนาจตีความและออกหลักเกณฑ์เพื่อปฏิบัติการตามระเบียบนี้


ประกาศ
ณ วันที่ ๓ สิงหาคม พ.ศ. ๒๕๖๑
ปิยะ ปะตังทา
ประธานศาลปกครองสูงสุด
ประธานกรรมการบริหารศาลปกครอง
[เอกสารแนบท้าย]

๑. แบบคำขออนุญาตใช้เสื้อเกราะป้องกันกระสุนหรือป้องกันสะเก็ดระเบิด
(แบบ ส. ๑)
๒. แบบหลักฐานการขอใช้เสื้อเกราะป้องกันกระสุนหรือป้องกันสะเก็ดระเบิด
(แบบ ส. ๒)
๓. รายงานการตรวจนับเสื้อเกราะป้องกันกระสุนหรือป้องกันสะเก็ดระเบิด
(แบบ ส. ๓)
๔.
แบบส่งคืนเสื้อเกราะป้องกันกระสุนหรือป้องกันสะเก็ดระเบิด (แบบ ส. ๔)

(ดูข้อมูลจากภาพกฎหมาย)






วิวรรธน์/จัดทำ
๓ ตุลาคม ๒๕๖๑


[๑] ราชกิจจานุเบกษา
เล่ม ๑๓๕/ตอนที่ ๖๗ ก/หน้า ๒๖/๗ กันยายน ๒๕๖๑